Transport Malta ordnat li jitneħħew bollards li fil-jiem li għaddew  twaħħlu ma’ żewġ roundabouts qrib iż-żona magħrufa bħala Tal-Balal, fin-Naxxar. Tvm.com.mt jinsab infurmat li l-bollards kienu twaħħlu bi prova biex jgħaqqdu flimkien żewġ roundabouts li jinsabu qrib xulxin. B’reazzjoni għal diversi rapporti fil-media, fosthom fis-sit elettroniku tvm.com.mt u anke ilmenti mill-pubbliku, l-awtorità qalet li l-ewwel impatt ta’ miżuri biex jonqos it-traffiku huwa dejjem ta’ sfida għas-sewwieqa sakemm jadattaw lilhom infushom għal rotot ġodda. L-awtorità kienet qed timmoniterja b’mod regolari t-traffiku f’din iż-żona biex tara jekk għandhiex iżżomm jew tneħħi l-bollards. Jidher li din il-miżura ma ħadmitx, bl-awtorità ddeċidiet li tneħħihom illum stess.